รายได้ของ ลิเวอร์พูล VS เรอัล มาดริด
แฟนบอลหลายคนตั้งตาคอยคืนนี้ รอบชิงยูฟ่าแชมเปียนส์ลีกระหว่างลิเวอร์พูล และเรอัล มาดริด 2 ทีมดังของอังกฤษและสเปน แล้ว 2 ทีมนี้มีรายได้เท่าไร ทีมไหนจะมีโอกาสชนะในวันนี้ ลงทุนแมนจะเล่าให้ฟัง
26 พ.ค. 2561

รายได้ของ ลิเวอร์พูล VS เรอัล มาดริด / โดย ลงทุนแมน
แฟนบอลหลายคนตั้งตาคอยคืนนี้
รอบชิงยูฟ่าแชมเปียนส์ลีกระหว่างลิเวอร์พูล และเรอัล มาดริด
2 ทีมดังของอังกฤษและสเปน
แล้ว 2 ทีมนี้มีรายได้เท่าไร ทีมไหนจะมีโอกาสชนะในวันนี้
ลงทุนแมนจะเล่าให้ฟัง
ยูฟ่าแชมเปียนส์ลีกเป็นการแข่งขันฟุตบอลระหว่างสโมสรต่าง ๆ ภายในทวีปยุโรป ชื่อเดิมคือยูโรเปียนคัพ โดยเริ่มครั้งแรกในปี 1955
โดยที่ผ่านมาลิเวอร์พูลคว้าแชมป์รายการนี้มาทั้งหมด 5 สมัย
ขณะที่เรอัล มาดริดคว้าแชมป์ทั้งหมด 12 สมัย ซึ่งเป็นสถิติสูงสุดในรายการนี้
และถ้าเรอัล มาดริดคว้าแชมป์ในครั้งนี้ได้อีกจะเป็นทีมที่คว้าแชมป์ 3 สมัยติดต่อกันเป็นทีมแรก ในชื่อยูฟ่าแชมเปียนส์ลีก
หลังจากที่เคยเป็นทีมแรกที่คว้าแชมป์ 2 สมัยติดต่อกันในฤดูกาล 2015/2016 และ 2016/2017
ที่น่าสนใจคือ 2 ทีมคู่ชิงชนะเลิศนี้ติดอันดับมูลค่าทีมฟุตบอลที่มีมูลค่าสูงที่สุดในโลก 10 อันดับแรก
ถ้าถามว่า 2 ทีมนี้ ใครมีมูลค่ามากกว่ากัน ก็คงต้องตอบว่า เรอัล มาดริด
ในปี 2017 มูลค่าสโมสรฟุตบอลเรอัล มาดริด เท่ากับ 114,560 ล้านบาท
ในปี 2017 มูลค่าสโมสรฟุตบอลลิเวอร์พูล เท่ากับ 47,744 ล้านบาท
รายได้และกำไรของเรอัล มาดริด
ปี 2016 รายได้ 23,138 ล้านบาท กำไร 1,120 ล้านบาท
ปี 2017 รายได้ 25,191 ล้านบาท กำไร 783 ล้านบาท
รายได้และกำไรของลิเวอร์พูล
ปี 2016 รายได้ 13,244 ล้านบาท ขาดทุน 932 ล้านบาท
ปี 2017 รายได้ 16,016 ล้านบาท กำไร 1,716 ล้านบาท
จะเห็นได้ว่ารายได้ของเรอัล มาดริด ก็มากกว่าลิเวอร์พูลด้วย
แต่อย่างไรก็ตาม กำไรของลิเวอร์พูลในปีล่าสุดมีมากกว่า เรอัล มาดริด
สถิติการแข่งขันที่น่าสนใจคือ
ลิเวอร์พูลและเรอัล มาดริด เคยเจอกันในฟุตบอลรายการนี้ทั้งหมด 5 ครั้ง โดยลิเวอร์พูลชนะ 3 ครั้งและเรอัล มาดริดชนะ 2 ครั้ง
ลิเวอร์พูลชนะเรอัล มาดริดมากที่สุดคือ 4-0 ในปี 2009 ขณะที่เรอัล มาดริดชนะลิเวอร์พูลมากที่สุดคือ 3-0 ในปี 2014
ทั้งคู่เคยเจอกันในรอบชิงรายการนี้ 1 ครั้งในปี 1981 โดยลิเวอร์พูลเฉือนชนะเรอัล มาดริดไปด้วยสกอร์ 1-0
ในรายการนี้ ก่อนที่ทั้งคู่จะมาเจอกัน เรอัล มาดริดลงเล่นไป 12 นัด ชนะ 8 นัด ยิงไป 30 ประตู
ขณะที่ลิเวอร์พูลลงเล่นไป 14 นัด ชนะ 9 นัด ยิงไป 46 ประตู (ทำลายเจ้าของสถิติเดิมอย่างบาร์เซโลนาชุด 1999/2000 ที่ยิงได้ 45 ประตูจาก 16 นัด)
ทั้งนี้ลิเวอร์พูลต้องลงเล่นรอบคัดเลือกก่อน 2 นัด จึงทำให้มีจำนวนแมทช์แข่งมากกว่าเรอัล มาดริด
นอกจากนี้ การแข่งขันดาวเตะของทั้ง 2 ทีมคือ คริสเตียโน่ โรนัลโด้ และโมฮาเหม็ด ซาล่าห์ก็น่าจับตาไม่แพ้กัน
โรนัลโด้กลายเป็นนักเตะคนแรกในประวัติศาสตร์ที่ทำประตูในยูฟ่าแชมเปียนส์ลีกมากที่สุดตลอดกาล โดยยิงไปทั้งหมด 120 ประตู เฉพาะฤดูกาลนี้ 15 ประตูนำเป็นดาวซัลโวสูงสุด ทั้งยังสร้างสถิติเป็นนักเตะคนแรกที่ทำประตูได้ 11 แมทช์ติดต่อกันในรายการนี้
ขณะที่รองดาวซัลโวของรายการนี้ก็ไม่ใช่ใครที่ไหนนั่นคือ โมฮาเหม็ด ซาล่าห์ของลิเวอร์พูล ทำไป 10 ประตู (เท่ากับเพื่อนร่วมทีมโรแบร์โต เฟอร์มิโน)
ที่น่าสนใจคือ ฤดูกาลนี้เป็นฤดูกาลแรกของซาล่าห์กับลิเวอร์พูล จนถึงตอนนี้เขาทำประตูไปทั้งสิ้น 44 ประตู เฉพาะในพรีเมียร์ลีกทำประตูไป 32 ประตู และเป็นดาวซัลโวสูงสุดประจำฤดูกาล 2017/2018
นอกจากความสำเร็จ ศักดิ์ศรี และสถิติใหม่ต่างๆ ที่จะเกิดขึ้น ทำให้ฟุตบอลนัดนี้น่าจะเป็นอีกนัดที่หลายคนเฝ้าหน้าจอ และคงไม่ใช่แค่แฟนบอลของลิเวอร์พูล และเรอัล มาดริดเท่านั้น
จากสถิติที่กล่าวมาทั้งหมดจึงอาจจะคาดการณ์ได้ยากว่าทีมไหนจะเป็นผู้ชนะในครั้งนี้
อย่างไรก็ตามไม่ว่าผลจะเป็นอย่างไร ก็คงต้องขอจบด้วยคำสั้นๆคำนี้
You'll Never Walk Alone..
----------------------
<ad> นอกจากเรื่องบอลแล้ว ลองมาดูเฟอร์นิเจอร์ดีไซน์หรูมีคุณภาพ นั่งดูบอลได้ทุกที่
ขอแนะนำ 'งานไม้ ที่เป็นได้มากกว่าเฟอร์นิเจอร์'
อุด-ทะ-ยาน [ut-tha-yan] เฟอร์นิเจอร์งานไม้ของกลุ่มคนที่เรียกตัวเองว่าเป็น 'Wood Slab Enthusiasts' หรือ 'ผู้ที่รักในงานไม้แผ่นเดียว' โดยให้ความสําคัญและคุณค่าของการคงรูปทรงธรรมชาติ ผสมผสานกับการออกแบบที่ทันสมัย
ติดต่อสอบถามข้อมูลเพิ่มเติมได้ที่ Tel: 09-242424-71 / Line ID: @utthayandesign / FB & IG: Utthayan / Website: 
----------------------
Reference
-
-
-
-
-
-
-
-
-